Kampene begynte den 2. september. Hellas dro til Moldova og vant 1–0 tross at Angelos Basinas bommet på straffespark. Gjestene hadde problemer med å komme gjennom Moldovas forsvar, men vertene skapte heller ingen skikkelige sjanser. I kampen mellom Bosnia-Hercegovina og Malta kom det tre mål i de første ti minuttene av kampen: Bosnia-Hercegovina scoret, Malta utliknet, men Mirko Hrgovic ga Bosnia-Hercegovina en 2–1-ledelse som de aldri ga slipp på. Etter ett mål til av Hrgovic og to av Zlatan Muslimovic vant gjestene 5–2, og gikk opp på tabelltoppen foran Norge, som slo Ungarn 4–1 i Budapest, i en kamp Åge Hareide beskrev som «den mest perfekte kampen» under hans ledelse, selv om VGs journalist Anders K. Christiansen hevdet at Norge «fikk god hjelp av gavmilde ungarere». Norges tredje mål, et volleyskudd av Morten Gamst Pedersen, ble sammenlignet med Marco van Bastens volleyskudd i EM 1988.